14.4.2023
FI
Euroopan unionin virallinen lehti
C 132/27 Tiistai 4. lokakuuta 2022
6. kehottaa komissiota varmistamaan keskuksen perustamiselle ja toiminnalle riittävät resurssit niin rahoituksen kuin henkilöresurssien suhteen; kehottaa jäsenvaltioita varmistamaan tarvittavat resurssit esteettömyyspolitiikan täytäntöön­ panoa ja sen valvontaa varten, myös EU:n rahastojen avulla; korostaa, että riittävä rahoitus on ehdottoman välttämätöntä, jotta voidaan harjoittaa tuloksellista julkista esteettömyyspolitiikkaa sekä saavuttaa edistystä useilla osa-alueilla, kuten tietoisuuden lisäämisessä viestintätoimilla, erityisesti vammaisia henkilöitä edustaviin järjestöihin nähden, näkymättömän vammaisuuden tunnustamisessa ja kansainvälisten vammaiskorttien tai esteettömyysstandardien yhdenmukaistamisessa;
Rakenne
7. kehottaa komissiota perustamaan sihteeristön ja foorumin ohjaamaan ja johtamaan keskuksen työtä; korostaa, että foorumin olisi taattava sellaisten julkisen ja yksityisen sektorin sidosryhmien ja oikeudenhaltijoiden tasapainoinen osallistuminen, joilla on asianmukaista kokemusta esteettömyyden alalta; korostaa, että sukupuolten tasapuolinen edustus olisi varmistettava; painottaa, että vammaisia henkilöitä edustavien järjestöjen osallistuminen on varmistettava olennaisena osana keskuksen työtä, jotta voidaan varmistaa mahdollisimman pitkälle menevä avoimuus sen toiminnan suhteen; katsoo, että keskuksen olisi julkaistava vuotuinen työohjelma ja otettava foorumiin edustajia Euroopan parlamentin jäsenten keskuudesta;
8. tuo esille erityishaasteet, joita on esteettömyyspolitiikan tietyillä osa-alueilla, kuten rakennettu ympäristö, julkiset hankinnat, digitaaliteknologia, tiedotusvälineet ja kulttuuri, kuljetus, kehittymässä oleva teknologia ja avustava teknologia sekä yleisölle avoimet tuotteet ja palvelut; kehottaa komissiota perustamaan tietyille aloille erikoistuneita asiantuntijoiden alaryhmiä; on vakuuttunut siitä, että näiden ryhmien olisi tehtävä tiivistä yhteistyötä keskuksen, jäsenvaltioiden, vammaisten henkilöiden ja heitä edustavien järjestöjen kanssa, jotta voidaan varmistaa esteettömyyteen ja saavutettavuuteen liittyvän lainsäädännön parempi arviointi, täytäntöönpano, seuranta ja täytäntöönpanon valvonta;
9. kehottaa jäsenvaltioita perustamaan kansallisia esteettömyyskeskuksia, jotka voisivat koostua yhteyspisteistä ja vastaavista asiantuntijaryhmistä, jotka tekevät keskuksen kanssa yhteistyötä esteettömyyslainsäädännön täytäntöönpanossa, seurannassa ja täytäntöönpanon valvonnassa; on sitä mieltä, että kansallisten esteettömyyskeskusten pitäisi helpottaa tietojenvaihtoa ja koordinointia asiaankuuluvien sidosryhmien ja oikeudenhaltijoiden kesken, mukaan lukien talouden toimijat, vammaisia henkilöitä edustavat järjestöt sekä esteettömyydestä ja alakohtaisen lainsäädännön täytäntöönpanosta vastaavat kansalliset viranomaiset; katsoo, että keskuksen eri aihealojen asiantuntijoiden olisi annettava ohjeistusta ja koulutusta kaikille asiaankuuluville sidosryhmille; katsoo, että tällaiset ryhmät voisivat auttaa löytämään esteettömyys­ ratkaisuja, joissa otetaan huomioon kansalliset erityispiirteet;
Toimeksianto
10. katsoo, että keskuksen olisi toimittava solmukohtana, joka tarjoaa esteettömyyspolitiikkaan ja teknisiin vaatimuksiin liittyvää säännöllistä tukea ja asiantuntemusta asiaankuuluville EU:n toimielimille ja elimille sekä jäsenvaltioille niiden pannessa täytäntöön unionin lainsäädäntöä; katsoo, että keskuksen olisi otettava käyttöön yhteistyökehys, joka saattaisi yhteen asiaankuuluvat kansalliset ja unionin elimet ja kaikki käyttäjäryhmät, erityisesti vammaisia henkilöitä edustavat järjestöt, kansalaisjärjestöt, tiedemaailman, yritykset ja ammattilaiset esteettömyyden ja kuluttajien oikeuksien kaikilta aloilta, ja koordinoitava sen toimintaa, jotta voidaan taata yhdenmukaistettu täytäntöönpano ja sen valvonta koko EU:ssa, antaa ohjausta ja koulutusta sekä edistää politiikan kehittämistä ja innovointia kansallisella ja EU:n tasolla, myös tunnistamalla ja vaihtamalla eri alojen parhaita käytäntöjä sekä kehittämällä välineitä, joiden tarkoituksena on helpottaa unionin lainsäädännön täytäntöönpanoa; katsoo myös, että keskus voisi tehostaa edellä mainittujen elinten ja järjestöjen yhteistyötä erittäin innovatiivisten sidosryhmien kanssa, jotta voidaan edistää avustavan teknologian kehittämistä; katsoo, että keskuksen olisi myös annettava neuvontaa, mukaan lukien suuntaviivat, asiaankuuluville EU:n toimielimille ja elimille sekä jäsenvaltioille niiden sisäisten esteettömyyspolitiikkojen ja -käytäntöjen osalta;
11. korostaa keskuksen mahdollisia hyötyjä komission työn tukemisessa, jotta voidaan muun muassa tunnistaa ja auttaa korjaamaan puutteita ja epäjohdonmukaisuuksia voimassa olevassa lainsäädännössä, antaa toimintasuosituksia esteettö­ myyssäädösten päivittämiseksi ja laatimiseksi, valtavirtaistaa esteettömyys kaikkiin komission eri pääosastojen vastuulla oleviin asiaan liittyviin politiikkatoimiin, myös yksilöimällä ensisijaisia aloja, joilla esteettömyyttä olisi parannettava, toteuttamalla hankkeita, joissa tarkastellaan innovatiivisia tapoja ottaa käyttöön esteettömyys, avustaa esteettömyyteen liittyvien teknisten eritelmien laatimisessa ja auttaa EU:n virastoja ja elimiä esteettömyyteen liittyvissä kysymyksissä;